Πρόταση ΚΑΝΟΝΙΣΜΟΥ (ΕΚ) ΤΟΥ ΣΥΜΒΟΥΛΙΟΥ για τη θέσπιση λεπτομερών κανόνων για την εφαρμογή του κανονισμού (ΕΚ) αριθ. 2494/95 του Συμβουλίου όσον αφορά τα ελάχιστα πρότυπα για την αντιμετώπιση των προϊόντων στους τομείς της υγείας, της εκπαίδευσης και της κοινωνικής προστασίας στον εναρμονισμένο δείκτη τιμών καταναλωτή

(υποβληθείσα από την Επιτροπή)

ΑΙΤΙΟΛΟΓΙΚΗ ΕΚΘΕΣΗ

1. Στις 7 Μαρτίου 1997 η Eurostat δημοσίευσε το πρώτο σύνολο εναρμονισμένων δεικτών τιμών καταναλωτή (ΕνΔΤΚ) σύμφωνα με το άρθρο 5 (1) (β) του κανονισμού (ΕΚ) αριθ. 2494/95 του Συμβουλίου. Οι ΕνΔΤΚ έχουν σχεδιαστεί για διεθνείς συγκρίσεις του πληθωρισμού των τιμών καταναλωτή. Αποτελούν τη βάση του δείκτη τιμών καταναλωτή της Νομισματικής Ένωσης (ΔΤΚΝΕ) ο οποίος χρησιμοποιείται, μεταξύ άλλων, από την Ευρωπαϊκή Κεντρική Τράπεζα για την παρακολούθηση του πληθωρισμού στην Οικονομική και Νομισματική Ένωση και για την αξιολόγηση της σύγκλισης του πληθωρισμού.

2. Σύμφωνα με τον κανονισμό-πλαίσιο (ΕΚ) αριθ. 2494/95 του Συμβουλίου, η Επιτροπή έχει ήδη εκδώσει τέσσερις λεπτομερείς κανονισμούς για τη θέσπιση ειδικών μέτρων εφαρμογής που διέπουν την παραγωγή του ΕνΔΤΚ. Ο πρώτος, κανονισμός (ΕΚ) αριθ. 1749/96 της Επιτροπής σχετικά με τα αρχικά μέτρα υλοποίησης, καλύπτει έξι τεχνικούς τομείς: αρχική κάλυψη, νέα σημαντικά αγαθά και υπηρεσίες, στοιχειώδη συνολικά μεγέθη, ελάχιστα πρότυπα για τη διόρθωση της ποιότητας, δειγματοληψία και τιμές. Ο δεύτερος, κανονισμός (ΕΚ) αριθ. 2214/96 της Επιτροπής, σχετίζεται με τον ΕνΔΤΚ και τους υποδείκτες του οι οποίοι διαβιβάζονται και διαδίδονται από την Eurostat. Ο τρίτος, κανονισμός (ΕΚ) αριθ. 2454/97 της Επιτροπής, ορίζει τα ελάχιστα πρότυπα για την ποιότητα των συντελεστών στάθμισης που χρησιμοποιούνται για την κατάρτιση του ΕνΔΤΚ. Ο τέταρτος, κανονισμός (ΕΚ) αριθ. 2646/98 της Επιτροπής, ορίζει τα ελάχιστα πρότυπα για την αντιμετώπιση των τιμολογίων στον ΕνΔΤΚ. Επιπλέον, με βάση τον ίδιο κανονισμό-πλαίσιο του Συμβουλίου, δύο κανονισμοί εφαρμογής του Συμβουλίου τροποποίησαν τον κανονισμό (ΕΚ) αριθ. 1749/96 της Επιτροπής όσον αφορά την κάλυψη του ΕνΔΤΚ. Ο κανονισμός (ΕΚ) αριθ. 1687/98 του Συμβουλίου επεκτείνει την κάλυψη των αγαθών και υπηρεσιών και ο κανονισμός (ΕΚ) αριθ. 1688/98 του Συμβουλίου επεκτείνει τη γεωγραφική και την πληθυσμιακή κάλυψη και παρέχει τον τελικό ορισμό της "τελικής νομισματικής καταναλωτικής δαπάνης των νοικοκυριών".

3. Ο κανονισμός (ΕΚ) αριθ. 1749/96 του Συμβουλίου, όπως τροποποιήθηκε από τον κανονισμό (ΕΚ) αριθ. 1687/98 του Συμβουλίου, και ιδίως το άρθρο 3 και το παράρτημα Ια, ορίζει ότι η επεκτεταμένη κάλυψη στους τομείς της υγείας, της εκπαίδευσης και της κοινωνικής προστασίας θα εφαρμοστεί το Δεκέμβριο του 1999 και θα αρχίσει να ισχύει με το δείκτη του Ιανουαρίου του 2000. Συνεπώς, οι μεθοδολογικές λεπτομέρειες συμπερίληψης θα πρέπει να οριστούν σύμφωνα με τη διαδικασία που ορίζει το άρθρο 14 του κανονισμού-πλαισίου (ΕΚ) αριθ. 2494/95 του Συμβουλίού. Το χρονοδιάγραμμα συμπερίληψης για τις νοσοκομειακές υπηρεσίες και τις υπηρεσίες κοινωνικής προστασίας που παρέχονται στην οικία, στους οίκους ευγηρίας και στα ιδρύματα για άτομα με ειδικές ανάγκες θα πρέπει να οριστεί σύμφωνα με την ίδια διαδικασία.

4. Ο προτεινόμενος αυτός κανονισμός του Συμβουλίου ορίζει τις μεθοδολογικές λεπτομέρειες συμπερίληψης για τα προϊόντα στους τομείς της υγείας, της εκπαίδευσης και της κοινωνικής προστασίας, δηλ. πώς θα πρέπει να αντιμετωπίζονται τα προϊόντα αυτά στον ΕνΔΤΚ, καθώς και το χρονοδιάγραμμα συμπερίληψης για τις προαναφερθείσες εξαιρέσεις.

5. Ο προτεινόμενος αυτός κανονισμός επαναδηλώνει ότι οι τιμές αγοραστή των αγαθών και των υπηρεσιών στους τομείς της υγείας, της εκπαίδευσης και της κοινωνικής προστασίας που χρησιμοποιούνται στον ΕνΔΤΚ θα πρέπει, σύμφωνα με τα ορισθέντα πρότυπα[1] και το ΕΣΛ 1995, να είναι τα ποσά που καταβάλλουν οι καταναλωτές, χωρίς τις επιστροφές. Οι σχετικοί υποδείκτες του ΕνΔΤΚ θα πρέπει να υπολογίζονται με τη χρήση μαθηματικού τύπου συνεκτικού προς τον τύπο του Laspeyres ο οποίος χρησιμοποιείται για τους άλλους υποδείκτες, δηλαδή θα πρέπει να αντικατοπτρίζουν τη μεταβολή της τιμής με βάση τη μεταβληθείσα δαπάνη διατήρησης του καταναλωτικού προτύπου των νοικοκυριών και τη σύνθεση του πληθυσμού των καταναλωτών στη βάση της περιόδου αναφοράς.

[1] Κανονισμός (ΕΚ) αριθ. 1749/96 της Επιτροπής, όπως τροποποιήθηκε από τον κανονισμό (ΕΚ) αριθ. 1687/98 του Συμβουλίου.

6. Σύμφωνα με την αρχή του Laspeyres και τις σχετικές διατάξεις του κανονισμού (ΕΚ) αριθ. 2646/98 της Επιτροπής για τις τιμές των τιμολογίων, το παρόν σχέδιο κανονισμού προτείνει ειδικότερα ότι οι μεταβολές στις τιμές αγοραστή, οι οποίες αντικατοπτρίζουν τις μεταβολές στους κανόνες που τις καθορίζουν, θα πρέπει να εκφράζονται ως μεταβολές τιμών στον ΕνΔΤΚ και ότι οι μεταβολές στις τιμές αγοραστή που προκύπτουν από τις μεταβολές στα εισοδήματα των αγοραστών θα πρέπει επίσης να εκφράζονται ως μεταβολές τιμών στον ΕνΔΤΚ .

7. Εντούτοις, ο προτεινόμενος κανονισμός διευκρινίζει ρητά ότι, κατά τη διάρκεια μιας μεταβατικής περιόδου, τα κράτη μέλη μπορούν να χρησιμοποιούν διαδικασίες οι οποίες διαφέρουν από εκείνες που περιγράφηκαν παραπάνω με την προϋπόθεση ότι θα παρέχουν στην Επιτροπή (Eurostat) περιγραφή των διαδικασιών που επέλεξαν πριν προβούν στη χρήση τους. Τα κράτη μέλη θα πρέπει να παρέχουν στην Eurostat, εφόσον τους ζητηθεί, επαρκείς πληροφορίες για την αξιολόγηση της εφαρμογής των εν λόγω διαδικασιών. Η Eurostat προτίθεται να συμπεριλάβει το αποτέλεσμα της αξιολόγησης αυτής στην έκθεση που θα υποβληθεί από την Επιτροπή στο Συμβούλιο, όπως προβλέπει το άρθρο 2 του κανονισμού (ΕΚ) αριθ. 1688/98 του Συμβουλίου.

8. Οι διατάξεις του κανονισμού αυτού θα εφαρμοστούν από τα κράτη μέλη το Δεκέμβριο του 1999 και θα αρχίσουν να ισχύουν με το δείκτη του Ιανουαρίου του 2000, εκτός από τα ακόλουθα, τα οποία θα εφαρμοστούν το Δεκέμβριο του 2000 και θα αρχίσουν να ισχύουν με το δείκτη του Ιανουαρίου του 2001:

α) νοσοκομειακές υπηρεσίες (COICOP/ΕΝΔΤΚ 06.3)*

β) υπηρεσίες κοινωνικής προστασίας που παρέχονται στην οικία, όπως καθαρισμός οικίας, γεύματα, μεταφορά ατόμων με ειδικές ανάγκες (μέρος της COICOP/ΕΝΔΤΚ 12.4.0)*

γ) οίκοι ευγηρίας, ιδρύματα για άτομα με ειδικές ανάγκες (μέρος της COICOP/ΕΝΔΤΚ 12.4.0).

9. Όσον αφορά τον καθορισμό και την αντιμετώπιση των τιμών, άρθρο 4 ("Τιμές") της πρότασης, η ψήφος στην ομάδα εργασίας λήφθηκε έπειτα από συζήτηση σχετικά με τα αντίστοιχα πλεονεκτήματα που παρουσιάζει κάθε μία από τις εναλλακτικές επιλογές τις οποίες επεξεργάστηκε η Task Force για την αντιμετώπιση των τομέων της υγείας, της εκπαίδευσης και της κοινωνικής προστασίας στον ΕνΔΤΚ , καθώς και η ίδια η ομάδα εργασίας.

10. Η ομάδα εργασίας και οι Task Force της δαπάνησαν πολλές ώρες σε διάφορες συνεδριάσεις για διάστημα 3 ετών συζητώντας το θέμα της αντιμετώπισης των τιμών στους τομείς της υγείας, της εκπαίδευσης και της κοινωνικής προστασίας. Όλες οι διαθέσιμες επιλογές συζητήθηκαν εκτενώς στη συνεδρίαση της ομάδας εργασίας του Μαρτίου. Ωστόσο, καμία εκτός από την προτεινόμενη δεν κατόρθωσε να εξασφαλίσει την υποστήριξη της πλειοψηφίας. Η πρόταση επέτυχε τη συμφωνία σχεδόν όλων των μελών της ομάδας εργασίας για τον ΕνΔΤΚ, συμπεριλαμβανομένων των κύριων χρηστών, της ΓΔ ΙΙ και της ΕΚΤ[2].

[2] Ωστόσο, η ΕΚΤ δεν διατύπωσε ακόμη επισήμως γνώμη.

Πρόταση ΚΑΝΟΝΙΣΜΟΥ (ΕΚ) ΤΟΥ ΣΥΜΒΟΥΛΙΟΥ για τη θέσπιση λεπτομερών κανόνων για την εφαρμογή του κανονισμού (ΕΚ) αριθ. 2494/95 του Συμβουλίου όσον αφορά τα ελάχιστα πρότυπα για την αντιμετώπιση των προϊόντων στους τομείς της υγείας, της εκπαίδευσης και της κοινωνικής προστασίας στον εναρμονισμένο δείκτη τιμών καταναλωτή (Κείμενο που παρουσιάζει ενδιαφέρον για τον ΕΟΧ)

ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,

Έχοντας υπόψη:

τη Συνθήκη για την ίδρυση της Ευρωπαϊκής Κοινότητας,

τον κανονισμό (ΕΚ) αριθ. 2494/95 του Συμβουλίου, της 23ης Οκτωβρίου 1995, για τη θέσπιση εναρμονισμένων δεικτών τιμών καταναλωτή[3], και ιδίως τα άρθρα 4 και 5(3),

[3] ΕΕ L 257, 27.10.1995, σ. 1.

την πρόταση της Επιτροπής,

τη γνώμη της Ευρωπαϊκής Κεντρικής Τράπεζας[4],

[4] Γνωμοδότηση της

Εκτιμώντας:

(1) ότι, δυνάμει του άρθρου 5(1)(β) του κανονισμού (ΕΚ) αριθ. 2494/95, κάθε κράτος μέλος υποχρεούται να καταρτίζει έναν εναρμονισμένο δείκτη τιμών καταναλωτή (ΕνΔΤΚ) αρχίζοντας από το δείκτη του Ιανουαρίου 1997

(2) ότι ο κανονισμός (ΕΚ) αριθ. 1749/96[5] της Επιτροπής, όπως τροποποιήθηκε από τους κανονισμούς (EΚ) αριθ. 1687/98[6] και (EΚ) αριθ. 1688/98[7], ορίζει την κάλυψη του ΕνΔΤΚ ως τα αγαθά και τις υπηρεσίες που περιλαμβάνονται στην τελική νομισματική καταναλωτική δαπάνη των νοικοκυριών* ότι τα αγαθά και οι υπηρεσίες στους τομείς της υγείας, της εκπαίδευσης και της κοινωνικής προστασίας αποτελούν μέρος της κάλυψης του ΕνΔΤΚ* ότι η τελική νομισματική καταναλωτική δαπάνη των νοικοκυριών καλύπτει τη δαπάνη των ατόμων που διαμένουν σε θεσμικά νοικοκυριά*

[5] ΕΕ L 229, 10.9.1996, σ. 3.

[6] ΕΕ L 214, 31.7.1998, σ. 12.

[7] ΕΕ L 214, 31.7.1998, σ. 23.

(3) ότι, δυνάμει του κανονισμού (ΕΚ) αριθ. 1749/96 της Επιτροπής, και ιδίως του άρθρου 3 και του παραρτήματος Ια, η επεκτεταμένη κάλυψη στους τομείς της υγείας, της εκπαίδευσης και της κοινωνικής προστασίας θα πρέπει να εφαρμοστεί το Δεκέμβριο του 1999 και να αρχίσει να ισχύει με το δείκτη του Ιανουαρίου του 2000, ενώ οι μεθοδολογικές λεπτομέρειες συμπερίληψης θα πρέπει να οριστούν σύμφωνα με τη διαδικασία που ορίζει το άρθρο 14 του κανονισμού-πλαισίου (EΚ) αριθ. 2494/95 του Συμβουλίου* ότι το χρονοδιάγραμμα συμπερίληψης για τις νοσοκομειακές υπηρεσίες και τις υπηρεσίες κοινωνικής προστασίας που παρέχονται στην οικία, στους οίκους ευγηρίας και στα ιδρύματα για άτομα με ειδικές ανάγκες θα πρέπει να οριστεί σύμφωνα με την ίδια διαδικασία*

(4) ότι υπάρχει σημαντικό περιθώριο για διαδικαστικές διαφορές στην αντιμετώπιση των αγαθών και των υπηρεσιών στους τομείς της υγείας, της εκπαίδευσης και της κοινωνικής προστασίας στον ΕνΔΤΚ* ότι είναι απαραίτητη μια εναρμονισμένη μεθοδολογία γι' αυτά τα προϊόντα και τις υπηρεσίες προκειμένου να εξασφαλιστεί ότι οι προκύπτοντες ΕνΔΤΚ θα πληρούν τους όρους συγκρισιμότητας που ορίζει το άρθρο 4 του κανονισμού (ΕΚ) αριθ. 2494/95*

(5) ότι η αντιμετώπιση των αγαθών και των υπηρεσιών στους τομείς της υγείας, της εκπαίδευσης και της κοινωνικής προστασίας είναι σύμφωνη με τους ορισμούς που περιέχονται στο Ευρωπαϊκό Σύστημα Λογαριασμών (ΕΣΛ) 1995[8]*

[8] Κανονισμός (ΕΚ) αριθ. 2223/96 του Συμβουλίου (ΕΕ L 310, 13.10.1996).

(6) ότι η Επιτροπή Στατιστικού Προγράμματος (ΕΣΠ) δεν διατύπωσε γνώμη εντός της προθεσμίας που όρισε ο πρόεδρός της* ότι, στην περίπτωση αυτή, ακολουθώντας τη διαδικασία που ορίζει το άρθρο 14(2) του κανονισμού (ΕΚ) αριθ. 2494/95, η Επιτροπή οφείλει να υποβάλει χωρίς καθυστέρηση στο Συμβούλιο πρόταση για τα μέτρα που πρέπει να ληφθούν,

ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:

Άρθρο 1

Στόχος

Στόχος του κανονισμού είναι να οριστούν τα ελάχιστα πρότυπα για την αντιμετώπιση των αγαθών και των υπηρεσιών στους τομείς της υγείας, της εκπαίδευσης και της κοινωνικής προστασίας στους εναρμονισμένους δείκτες τιμών καταναλωτή (ΕνΔΤΚ) προκειμένου να εξασφαλιστεί ότι θα είναι αξιόπιστοι και κατάλληλοι και θα πληρούν τους όρους συγκρισιμότητας που ορίζει το άρθρο 4 του κανονισμού (EΚ) αριθ. 2494/95.

Άρθρο 2

Ορισμός

1. Οι επιστροφές αναφέρονται στις πληρωμές που καταβάλλονται στα νοικοκυριά από κρατικές μονάδες, υπηρεσίες κοινωνικής ασφάλισης ή μη κερδοσκοπικά ιδρύματα που εξυπηρετούν νοικοκυριά (ΜΚΙΕΝ) ως άμεσες συνέπειες αγορών ατομικά ορισμένων αγαθών και υπηρεσιών, που αρχικά πληρώνονται από τα νοικοκυριά.

2. Οι πληρωμές απαιτήσεων από ασφαλιστικές εταιρείες στα νοικοκυριά δεν αποτελούν επιστροφές.

3. Άλλες πληρωμές ή εκπτώσεις που χορηγούνται στα νοικοκυριά από κρατικές μονάδες, υπηρεσίες κοινωνικής ασφάλισης ή μη κερδοσκοπικά ιδρύματα που εξυπηρετούν νοικοκυριά (ΜΚΙΕΝ) υπό μορφή βοήθειας για τη μείωση της δαπάνης του νοικοκυριού, όπως στεγαστικά επιδόματα προς τους μισθωτές ή πληρωμές για λόγους ασθενείας, ανικανότητας, μέριμνας ηλικιωμένων συγγενών ή υποτροφίες σε σπουδαστές, θεωρούνται κοινωνικά επιδόματα σε μετρητά. Αντιμετωπίζονται ως μεταβιβάσεις εισοδήματος προς τα νοικοκυριά και δεν αποτελούν επιστροφές.

Άρθρο 3

Κάλυψη

1. Τα αγαθά και οι υπηρεσίες στους τομείς της υγείας, της εκπαίδευσης και της κοινωνικής προστασίας για τα οποία προκαλείται η τελική νομισματική καταναλωτική δαπάνη καλύπτονται στον ΕνΔΤΚ και ομαδοποιούνται σύμφωνα με την COICOP/ΕνΔΤΚ όπως ορίζει ο κανονισμός (ΕΚ) αριθ. 2214/96 της Επιτροπής, της 20ης Νοεμβρίου 1996, για τους εναρμονισμένους δείκτες τιμών καταναλωτή: διαβίβαση και διάδοση των υποδεικτών του ΕνΔΤΚ[9].

[9] ΕΕ L 296, 21.11.1996, σ. 8.

2. Όλοι οι πάροχοι αγαθών και υπηρεσιών στους τομείς της υγείας, της εκπαίδευσης και της κοινωνικής προστασίας, όπως κρατικά και ιδιωτικά ιδρύματα, ΜΚΙΕΝ ή αυτοαπασχολούμενοι του ιδιωτικού τομέα, καλύπτονται στον ΕνΔΤΚ ανεξάρτητα από το καθεστώς τους. Εξαιρούνται τα πρόσωπα ή ομάδες προσώπων ως παραγωγοί αγαθών και μη χρηματοπιστωτικών υπηρεσιών αποκλειστικά για ιδία τελική χρήση.

3. Σύμφωνα με την COICOP/ΕνΔΤΚ, η εκπαίδευση (τμήμα 10) περιλαμβάνει μόνο τις εκπαιδευτικές υπηρεσίες. Αν μια συνολική τιμή χρεώνεται για εκπαιδευτικές υπηρεσίες σε συνδυασμό με εκπαιδευτικό υλικό ή υπηρεσίες εκπαιδευτικής υποστήριξης, οι διάφορες συνιστώσες της χωρίζονται και αποδίδονται στις αντίστοιχες κλάσεις της COICOP/ΕνΔΤΚ. Όταν μια τέτοια συνολική τιμή δεν μπορεί να χωριστεί στις τιμές των διαφόρων συνιστωσών, η συνολική τιμή αποδίδεται στο τμήμα 10 της COICOP/ΕνΔΤΚ.

4. Οι οριακές περιπτώσεις μεταξύ εκπαιδευτικών υπηρεσιών στο προσχολικό επίπεδο και υπηρεσιών κοινωνικής προστασίας για παιδιά, όπως υπηρεσίες βρεφοκόμων, βρεφονηπιακών και παιδικών σταθμών, αποδίδονται στο τμήμα 10 της COICOP/ΕνΔΤΚ αν η ηλικία εισόδου του παιδιού δεν είναι μικρότερη των 3 ετών και οι δραστηριότητες συνίστανται στην οργανωμένη διδασκαλία σε ένα περιβάλλον σχολικού τύπου με σκοπό τη γεφύρωση του χάσματος μεταξύ του οικιακού (οικογενειακού) και του σχολικού περιβάλλοντος. Αν, από την άλλη πλευρά, ο κύριος στόχος δεν είναι παιδαγωγικός, αλλά η παροχή βοήθειας και υποστήριξης, η σχετική υπηρεσία αποδίδεται στην κλάση 12.4.0 της COICOP/ΕνΔΤΚ.

5. Σε περιπτώσεις κατά τις οποίες τα νοσοκομεία, εκτός από τις βασικές υπηρεσίες όπως ορίζονται στην COICOP/ΕνΔΤΚ 06.3, παρέχουν άλλα αγαθά ή υπηρεσίες στους νοσηλευόμενους ασθενείς με χωριστή χρέωση, τα εν λόγω αγαθά ή υπηρεσίες δεν αποδίδονται στην κλάση 06.3.0 αλλά στις σχετικές κλάσεις τις COICOP/ΕνΔΤΚ.

Άρθρο 4

Τιμές

1. Οι σχετικοί υποδείκτες του ΕνΔΤΚ υπολογίζονται με τη χρήση μαθηματικού τύπου συνεκτικού προς τον τύπο του Laspeyres ο οποίος χρησιμοποιείται για τους άλλους υποδείκτες. Θα πρέπει να αντικατατοπτρίζουν τη μεταβολή της τιμής με βάση τη μεταβληθείσα δαπάνη διατήρησης του καταναλωτικού προτύπου των νοικοκυριών και τη σύνθεση του πληθυσμού των καταναλωτών στη βάση της περιόδου αναφοράς.

2. (α) Οι τιμές αγοραστή των αγαθών και των υπηρεσιών στους τομείς της υγείας, της εκπαίδευσης και της κοινωνικής προστασίας που χρησιμοποιούνται στον ΕνΔΤΚ είναι τα ποσά που καταβάλλουν οι καταναλωτές, χωρίς τις επιστροφές.

(β) Οι μεταβολές στις τιμές αγοραστή, οι οποίες αντικατοπτρίζουν τις μεταβολές στους κανόνες που τις καθορίζουν, εκφράζονται ως μεταβολές τιμών στον ΕνΔΤΚ.

(γ) Όταν οι τιμές αγοραστή συνδέονται με κάποιο δείκτη, οι μεταβολές που προκύπτουν από τις μεταβολές στο δείκτη εκφράζονται ως μεταβολές τιμών στον ΕνΔΤΚ.

(δ) Οι μεταβολές στις τιμές αγοραστή που προκύπτουν από τις μεταβολές στα εισοδήματα των αγοραστών εκφράζονται ως μεταβολές τιμών στον ΕνΔΤΚ.

3. Όταν μεταβάλλεται η ποιότητα, οι τιμές πρέπει να αντιμετωπίζονται σύμφωνα με τους κανόνες που εφαρμόζονται στο πλαίσιο των μεταβολών προδιαγραφών, και ιδίως εκείνων που αφορούν τη διόρθωση της ποιότητας σύμφωνα με το άρθρο 5 του κανονισμού (ΕΚ) αριθ. 1749/96 της Επιτροπής.

4. Όταν ένα αγαθό ή μια υπηρεσία στους τομείς της εκπαίδευσης, της υγείας και της κοινωνικής προστασίας διατίθεται στους καταναλωτές δωρεάν και κατόπιν χρεώνεται μια τιμή, η μεταβολή από το μηδέν μέχρι την τιμή αυτή, και αντιστρόφως, αντικατοπτρίζεται στον ΕνΔΤΚ.

5. Όταν τα αγαθά και οι υπηρεσίες στους τομείς της εκπαίδευσης, της υγείας και της κοινωνικής προστασίας, τα οποία παρέχονται από κοινού με άλλα αγαθά και υπηρεσίες, διατίθενται στους καταναλωτές δωρεάν και στη συνέχεια χρεώνονται σε χωριστή βάση, η μεταβολή αντικατοπτρίζεται στον ΕνΔΤΚ.

6. Όπου είναι σκόπιμο, η διαδικασία που προβλέπεται στο άρθρο 5 του κανονισμού (EΚ) αριθ. 2646/98[10] της Επιτροπής σχετικά με τα τιμολόγια εφαρμόζεται mutatis mutandis.

[10] ΕΕ L 335, 10.12.1998, σ. 30.

Άρθρο 5

Βασικές πληροφορίες

Οι βασικές πληροφορίες είναι όλες οι τιμές αγοραστή των αγαθών και υπηρεσιών στους τομείς της υγείας, της εκπαίδευσης και της κοινωνικής προστασίας και οι συνιστώσες τους, μαζί με τους συντελεστές στάθμισης που αντικατοπτρίζουν το επίπεδο, το χρόνο και τη δομή της κατανάλωσης αυτών των αγαθών ή υπηρεσιών, σύμφωνα με τα κοινωνικοοικονομικά χαρακτηριστικά που καθορίζουν τις τιμές.

Άρθρο 6

Πηγές στοιχείων

1. Οι σχετικοί υποδείκτες του ΕνΔΤΚ υπολογίζονται από τα κράτη μέλη σύμφωνα με τις βασικές πληροφορίες που ορίζονται στο άρθρο 5.

2. Οι στατιστικές μονάδες, όπως κρατικοί οργανισμοί, κοινωνικές υπηρεσίες ή ΜΚΙΕΝ, που καλούνται από τα κράτη μέλη να συνεργαστούν για τη συλλογή ή την παροχή των βασικών πληροφοριών, υποχρεούνται να παρέχουν ακριβείς και πλήρεις πληροφορίες τη στιγμή που τους ζητούνται και να επιτρέπουν στις υπηρεσίες και τους οργανισμούς που είναι υπεύθυνοι για την κατάρτιση των επίσημων στατιστικών, εφόσον το ζητήσουν, να λαμβάνουν πληροφορίες στο επίπεδο λεπτομέρειας που απαιτείται για την αξιολόγηση της συμμόρφωσης με τις απαιτήσεις συγκρισιμότητας και της ποιότητας των υποδεικτών του ΕνΔΤΚ.

Άρθρο 7

Συγκρισιμότητα

Οι ΕνΔΤΚ που καταρτίζονται με βάση τις διαδικασίες οι οποίες περιγράφονται στα άρθρα 4 και 5 του παρόντος κανονισμού ή με βάση άλλες διαδικασίες που δεν παρέχουν δείκτη ο οποίος διαφέρει συστηματικά κατά περισσότερο από το ένα δέκατο μιας ποσοστιαίας μονάδας κατά μέσο όρο για ένα έτος έναντι του προηγούμενου έτους από ένα δείκτη που καταρτίζεται με βάση τις εν λόγω διαδικασίες, θεωρούνται συγκρίσιμοι.

Άρθρο 8

Έλεγχος ποιότητας

1. Τα κράτη μέλη μπορούν να χρησιμοποιούν διαδικασίες οι οποίες διαφέρουν από εκείνες που ορίζονται στα άρθρα 4 και 5 του παρόντος κανονισμού, υπό τον όρο να παρέχουν στην Επιτροπή (Eurostat) περιγραφή των διαδικασιών που έχουν επιλέξει για την αντιμετώπιση των αγαθών και υπηρεσιών στους τομείς της υγείας, της εκπαίδευσης και της κοινωνικής προστασίας πριν προβούν στην εφαρμογή τους.

2. Τα κράτη μέλη παρέχουν στην Επιτροπή (Eurostat), εφόσον τους ζητηθεί, επαρκείς πληροφορίες για την αξιολόγηση της εφαρμογής των διαδικασιών που ορίζονται στα άρθρα 4 και 5 του παρόντος κανονισμού. Το αποτέλεσμα της αξιολόγησης αυτής περιλαμβάνεται στην έκθεση που υποβάλλει η Επιτροπή στο Συμβούλιο σύμφωνα με το άρθρο 2 του κανονισμού (EΚ) αριθ. 1688/98 του Συμβουλίου.

Άρθρο 9

Εφαρμογή

Οι διατάξεις του παρόντος κανονισμού θα εφαρμοστούν από τα κράτη μέλη το Δεκέμβριο του 1999 και θα αρχίσουν να ισχύουν με το δείκτη του Ιανουαρίου του 2000, εκτός από τα ακόλουθα, τα οποία θα εφαρμοστούν το Δεκέμβριο του 2000 και θα αρχίσουν να ισχύουν με το δείκτη του Ιανουαρίου του 2001:

α) νοσοκομειακές υπηρεσίες (COICOP/ΕνΔΤΚ 06.3)*

β) υπηρεσίες κοινωνικής προστασίας που παρέχονται στην οικία, όπως καθαρισμός οικίας, γεύματα, μεταφορά ατόμων με ειδικές ανάγκες (μέρος της COICOP/ΕνΔΤΚ 12.4.0)*

γ) οίκοι ευγηρίας, ιδρύματα για άτομα με ειδικές ανάγκες (μέρος της COICOP/ΕνΔΤΚ 12.4.0).

Άρθρο 10

Έναρξη ισχύος

Ο παρών κανονισμός αρχίζει να ισχύει την εικοστή ημέρα από τη δημοσίευσή του στην Επίσημη Εφημερίδα των Ευρωπαϊκών Κοινοτήτων.

Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.

Βρυξέλλες,

Για το Συμβούλιο

Ο Πρόεδρος

ΔΗΜΟΣΙΟΝΟΜΙΚΟ ΔΕΛΤΙΟ

1. ΤΙΤΛΟΣ ΤΗΣ ΕΝΕΡΓΕΙΑΣ

Πρόταση κανονισμού (ΕΚ) του Συμβουλίου για τη θέσπιση λεπτομερών κανόνων για την εφαρμογή του κανονισμού (ΕΚ) αριθ. 2494/95 του Συμβουλίου όσον αφορά τα ελάχιστα πρότυπα για την αντιμετώπιση των προϊόντων στους τομείς της υγείας, της εκπαίδευσης και της κοινωνικής προστασίας στον εναρμονισμένο δείκτη τιμών καταναλωτή.

2. ΣΧΕΤΙΚΟ ΚΟΝΔΥΛΙΟ ΤΟΥ ΠΡΟΫΠΟΛΟΓΙΣΜΟΥ

Άρθρο B5-6000.

3. ΝΟΜΙΚΗ ΒΑΣΗ

Κανονισμός (ΕΚ) αριθ. 2494/95 του Συμβουλίου.

4. ΠΕΡΙΓΡΑΦΗ ΤΗΣ ΕΝΕΡΓΕΙΑΣ

4.1 Γενικός στόχος της ενέργειας

Στόχος του κανονισμού του Συμβουλίου είναι να επισπεύσει το πρόγραμμα των εργασιών που οδηγούν στους εναρμονισμένους δείκτες τιμών καταναλωτή (ΕνΔΤΚ) σύμφωνα με τις απαιτήσεις της συνθήκης για την ίδρυση της Ευρωπαϊκής Κοινότητας. Οι ΕνΔΤΚ αποτελούν τη βάση του δείκτη τιμών καταναλωτή της Νομισματικής Ένωσης (ΔΤΚΝΕ) που χρησιμοποιείται, μεταξύ άλλων, από την Ευρωπαϊκή Κεντρική Τράπεζα για την παρακολούθηση του πληθωρισμού στην Οικονομική και Νομισματική Ένωση. Ο κανονισμός (ΕΚ) αριθ. 2494/95 του Συμβουλίου παρέχει το πλαίσιο για λεπτομερείς κανονισμούς της Επιτροπής οι οποίοι απαιτούν από τα κράτη μέλη να παράγουν τους ΕνΔΤΚ σύμφωνα με τις έννοιες, τις μεθόδους και τις πρακτικές που προτάθηκαν από την ομάδα εργασίας[11] για την εναρμόνιση των ΔΤΚ και εγκρίθηκαν από την Επιτροπή Στατιστικού Προγράμματος σύμφωνα με τη διαδικασία της κανονιστικής επιτροπής.

[11] Ομάδα εμπειρογνωμόνων.

Ο κανονισμός (ΕΚ) αριθ. 1749/96 της Επιτροπής της 9ης Σεπτεμβρίου 1996 παρέχει τα μέτρα για την αρχική κάλυψη, την αντιμετώπιση των νέων σημαντικών προϊόντων και υπηρεσιών, τα ελάχιστα πρότυπα για τις διαδικασίες διόρθωσης της ποιότητας, τα ελάχιστα πρότυπα για τις τιμές, τους δείκτες τιμών για τα στοιχειώδη συνολικά μεγέθη και τα ελάχιστα πρότυπα για τη δειγματοληψία.

Ο κανονισμός (ΕΚ) αριθ. 2214/96 της Επιτροπής της 20ής Νοεμβρίου 1996 ορίζει τους υποδείκτες του ΕνΔΤΚ οι οποίοι παράγονται, διαβιβάζονται και διαδίδονται κάθε μήνα, αρχίζοντας από το δείκτη του Ιανουαρίου του 1997.

Ο κανονισμός (ΕΚ) αριθ. 2454/97 της Επιτροπής της 10ης Δεκεμβρίου 1997 ορίζει τα ελάχιστα πρότυπα για την ποιότητα των συντελεστών στάθμισης που χρησιμοποιούνται κατά τον υπολογισμό του ΕνΔΤΚ.

Ο κανονισμός (ΕΚ) αριθ. 1687/98 του Συμβουλίου της 20ής Ιουλίου 1998 τροποποιεί τον κανονισμό (ΕΚ) αριθ. 1749/96 της Επιτροπής όσον αφορά την κάλυψη των αγαθών και των υπηρεσιών των ΕνΔΤΚ αρχίζοντας από το Δεκέμβριο του 1999.

Ο κανονισμός (ΕΚ) αριθ. 1688/98 του Συμβουλίου της 20ής Ιουλίου 1998 τροποποιεί τον κανονισμό (ΕΚ) αριθ. 1749/96 της Επιτροπής όσον αφορά τη γεωγραφική και πληθυσμιακή κάλυψη του εναρμονισμένου δείκτη τιμών καταναλωτή, αρχίζοντας από το Δεκέμβριο του 1999.

Η απόφαση της Επιτροπής της 9ης Σεπτεμβρίου 1996 [αριθ. αναφ. C(96)2452] προβλέπει τη χρηματοδότηση μέρους του πρόσθετου κόστους των κρατών μελών λόγω της εφαρμογής των προαναφερθέντων προτύπων.

Ο κανονισμός (ΕΚ) αριθ. 2646/98 της Επιτροπής της 9ης Δεκεμβρίου 1998 ορίζει λεπτομερείς κανόνες για την εφαρμογή του κανονισμού (ΕΚ) αριθ. 2494/95 του Συμβουλίου όσον αφορά τα ελάχιστα πρότυπα για την αντιμετώπιση των τιμολογίων στον εναρμονισμένο δείκτη τιμών καταναλωτή.

Ο κανονισμός (ΕΚ) αριθ. 1749/96 του Συμβουλίου, όπως τροποποιήθηκε από τον κανονισμό (ΕΚ) αριθ. 1687/98 του Συμβουλίου, και ιδίως το άρθρο 3 και το παράρτημα Ια, ορίζει ότι η επεκτεταμένη κάλυψη στους τομείς της υγείας, της εκπαίδευσης και της κοινωνικής προστασίας θα εφαρμοστεί το Δεκέμβριο του 1999 και θα αρχίσει να ισχύει με το δείκτη του Ιανουαρίου του 2000. Συνεπώς, οι μεθοδολογικές λεπτομέρειες συμπερίληψης θα πρέπει να οριστούν σύμφωνα με τη διαδικασία που ορίζει το άρθρο 14 του κανονισμού-πλαισίου (ΕΚ) αριθ. 2494/95 του Συμβουλίου. Το χρονοδιάγραμμα συμπερίληψης για τις νοσοκομειακές υπηρεσίες και τις υπηρεσίες κοινωνικής προστασίας που παρέχονται στην οικία, στους οίκους ευγηρίας και στα ιδρύματα για άτομα με ειδικές ανάγκες θα πρέπει να οριστεί σύμφωνα με την ίδια διαδικασία.

Ο προτεινόμενος αυτός κανονισμός του Συμβουλίου ορίζει τις μεθοδολογικές λεπτομέρειες συμπερίληψης για τα προϊόντα στους τομείς της υγείας, της εκπαίδευσης και της κοινωνικής προστασίας, δηλ. πώς θα πρέπει να αντιμετωπίζονται τα προϊόντα αυτά στον ΕνΔΤΚ, καθώς και το χρονοδιάγραμμα συμπερίληψης για τις προαναφερθείσες εξαιρέσεις.

Παράλληλα, διενεργούνται διαβουλεύσεις σχετικά με σχέδιο κανονισμού της Επιτροπής για την τροποποίηση του κανονισμού (ΕΚ) αριθ. 2214/96 της Επιτροπής όσον αφορά τους υποδείκτες του εναρμονισμένου δείκτη τιμών καταναλωτή. Επιπλέον, ένα σχέδιο κανονισμού της Επιτροπής για τον καθορισμό λεπτομερών κανόνων για την αντιμετώπιση των ασφαλίσεων στον εναρμονισμένο δείκτη τιμών καταναλωτή και για την τροποποίηση του κανονισμού (ΕΚ) αριθ. 2214/96 της Επιτροπής πρόκειται να διαβιβαστεί στη Γενική Γραμματεία προκειμένου να αρχίσει η γραπτή διαδικασία.

4.2 Χρονική διάρκεια της ενέργειας και προβλεπόμενες ρυθμίσεις για την ανανέωσή της

Ο κανονισμός-πλαίσιο του Συμβουλίου απαιτεί εφαρμογή κατά στάδια προοδευτικής εναρμόνισης. Το πρώτο, το Φεβρουάριο του 1996, απαιτούσε ελάχιστους πόρους και βασίστηκε σχεδόν αποκλειστικά στους υπάρχοντες δείκτες τιμών καταναλωτή (ΔΤΚ). Το δεύτερο, τον Ιανουάριο του 1997, απαιτούσε σημαντικούς πόρους. Το τρίτο, το Δεκέμβριο του 1999, θα απαιτήσει επίσης σημαντικούς πόρους. Η συμπερίληψη των υπηρεσιών της υγείας, της εκπαίδευσης και της κοινωνικής προστασίας αποτελεί μέρος του τρίτου αυτού σταδίου εναρμόνισης σύμφωνα με τον κανονισμό (ΕΚ) αριθ. 1749/96 της Επιτροπής, όπως τροποποιήθηκε από τους δύο κανονισμούς (ΕΚ) αριθ. 1687/98 και (ΕΚ) αριθ. 1688/98 του Συμβουλίου σχετικά με την επεκτεταμένη κάλυψη. Το δημοσιονομικό δελτίο των δύο αυτών τροποποιητικών κανονισμών εξέτασε ήδη τις δημοσιονομικές επιπτώσεις της επεκτεταμένης κάλυψης γενικά. Ο προτεινόμενος αυτός κανονισμός του Συμβουλίου ορίζει τις μεθοδολογικές λεπτομέρειες συμπερίληψης των προϊόντων στους τομείς της υγείας, της εκπαίδευσης και της κοινωνικής προστασίας, δηλ. πώς θα πρέπει να αντιμετωπίζονται τα προϊόντα αυτά στον ΕνΔΤΚ, καθώς και το χρονοδιάγραμμα συμπερίληψης για τις προαναφερθείσες εξαιρέσεις.

5. ΚΑΤΑΤΑΞΗ ΤΩΝ ΔΑΠΑΝΩΝ / ΕΣΟΔΩΝ

ΜΥΔ: ΔΠ.

6. ΕΙΔΟΣ ΤΩΝ ΔΑΠΑΝΩΝ / ΕΣΟΔΩΝ

Επιδότηση για συγχρηματοδότηση (66,6%) από κοινού με άλλες χρηματοδοτικές πηγές του δημοσίου*

Διοικητικές δαπάνες - βλέπε παράγραφο 10.

7. ΔΗΜΟΣΙΟΝΟΜΙΚΕΣ ΕΠΙΠΤΩΣΕΙΣ

7.1 Τρόπος υπολογισμού του συνολικού κόστους της ενέργειας (σχέση μεταξύ επιμέρους και συνολικού κόστους)

Ο προτεινόμενος κανονισμός είναι απαραίτητος για την εξασφάλιση συγκρίσιμων μέτρων του πληθωρισμού, τα οποία αποτελούν τη βάση του δείκτη τιμών καταναλωτή της Νομισματικής Ένωσης (ΔΤΚΝΕ) για την παρακολούθηση του πληθωρισμού στην Οικονομική και Νομισματική Ένωση από τον Ιανουάριο του 1999. Ορισμένα κράτη μέλη είναι καλύτερα εξοπλισμένα για το χειρισμό των απαραίτητων αλλαγών των συστημάτων τους από ό,τι άλλα.

Οι δημοσιονομικές επιπτώσεις του τρίτου σταδίου, το οποίο πρόκειται να εφαρμοστεί από το Δεκέμβριο του 1999, οφείλονται σχεδόν αποκλειστικά στην επέκταση της κάλυψης των προϊόντων καθώς και της πληθυσμιακής και γεωγραφικής κάλυψης γενικά. Ο προτεινόμενος αυτός κανονισμός του Συμβουλίου εξετάζει μόνο την αντιμετώπιση των τιμών για τα προϊόντα στους τομείς της υγείας, της εκπαίδευσης και της κοινωνικής προστασίας. Μολονότι ορισμένα κράτη μέλη έχουν δηλώσει ότι ενδέχεται να χρειαστεί να εξετάσουν το πρόσθετο κόστος ως συνέπεια της προτεινόμενης αντιμετώπισης, δεν υπάρχουν ενδείξεις σημαντικών δημοσιονομικών επιπτώσεων λόγω της συγκεκριμένης προτεινόμενης αντιμετώπισης. Σύμφωνα με το άρθρο 13 του κανονισμού (ΕΚ) αριθ. 2494/95 του Συμβουλίου, τα κράτη μέλη δεν είναι υποχρεωμένα να εφαρμόσουν το σχέδιο κανονισμού εκτός εάν η Επιτροπή (Eurostat) αναλάβει τα δύο τρίτα των πρόσθετων δαπανών μέχρι το τέλος του δεύτερου έτους της εφαρμογής των μέτρων. Ωστόσο, η τάξη των συνολικών δαπανών για την επέκταση της κάλυψης του ΕνΔΤΚ, όπως παρουσιάστηκε στα δημοσιονομικά δελτία των κανονισμών (ΕΚ) αριθ. 1687/98 και (ΕΚ) αριθ. 1688/98 του Συμβουλίου, περίπου 1,4 εκατ. ευρώ, θα πρέπει να αρκέσει για την κάλυψη του πρόσθετου κόστους της προτεινόμενης ενέργειας.

7.2 Αναλυτική παράθεση των στοιχείων του κόστους

Τα κράτη μέλη μπορεί να παραθέσουν αναλυτικά τα στοιχεία του κόστους της ενέργειάς τους, ως μέρος της διαδικασίας κατανομής των διαθέσιμων πόρων του προϋπολογισμού.

8. ΠΡΟΒΛΕΠΟΜΕΝΑ ΜΕΤΡΑ ΓΙΑ ΤΗΝ ΚΑΤΑΠΟΛΕΜΗΣΗ ΤΗΣ ΑΠΑΤΗΣ

Θα εφαρμοστούν ειδικές ρυθμίσεις με τα κράτη μέλη προκειμένου να εξασφαλιστεί η ανάληψη και η σωστή εφαρμογή κατάλληλων δράσεων.

9. ΣΤΟΙΧΕΙΑ ΤΗΣ ΑΝΑΛΥΣΗΣ ΚΟΣΤΟΥΣ / ΑΠΟΤΕΛΕΣΜΑΤΙΚΟΤΗΤΑΣ

9.1 Ειδικοί και ποσοτικοί στόχοι, πληθυσμός στον οποίο απευθύνεται η ενέργεια

Ειδικοί στόχοι:

Βελτιωμένοι και συγκρίσιμοι δείκτες τιμών καταναλωτή.

Πληθυσμός στον οποίο απευθύνεται η ενέργεια:

Οι χρήστες των δεικτών τιμών στα κράτη μέλη θα επωφεληθούν από τα βελτιωμένα μέτρα. Οι ΕνΔΤΚ αποτελούν τη βάση του δείκτη τιμών καταναλωτή της Νομισματικής Ένωσης (ΔΤΚΝΕ) που χρησιμοποιείται, μεταξύ άλλων, από την Ευρωπαϊκή Κεντρική Τράπεζα για την παρακολούθηση του πληθωρισμού στην Οικονομική και Νομισματική Ένωση.

9.2 Αιτιολόγηση της ενέργειας

Ο κανονισμός - πλαίσιο (ΕΚ) αριθ. 2494/95 του Συμβουλίου θα πρέπει να οδηγήσει σε βελτιωμένη αξιοπιστία, καταλληλότητα και διεθνή συγκρισιμότητα των δεικτών τιμών καταναλωτή των κρατών μελών. Θα πρέπει επίσης να οδηγήσει στην ανταλλαγή της τεχνογνωσίας σχετικά με την κατάρτιση των δεικτών τιμών καταναλωτή μεταξύ των κρατών μελών.

Κύριοι αστάθμητοι παράγοντες:

Ο κανονισμός - πλαίσιο του Συμβουλίου παρέχει μόνο ένα πλαίσιο εντός του οποίου πρέπει να επιλυθούν πολλά τεχνικά προβλήματα σε συνεργασία με τα κράτη μέλη.

9.3 Παρακολούθηση και αξιολόγηση της ενέργειας

Τα μέτρα εφαρμογής προβλέπουν την εκτενή παρακολούθηση και την ανάπτυξη κατάλληλων δεικτών απόδοσης μέσω ερωτηματολογίων και αποστολών ελέγχου από την Eurostat (βλέπε παρακάτω για το σχετικό κόστος).

Ο κανονισμός (ΕΚ) αριθ. 2494/95 του Συμβουλίου προβλέπει αναθεώρηση μέχρι τον Νοέμβριο του 1997 και νέα αναθεώρηση μέχρι τον Νοέμβριο του 1999. Η αναθεώρηση του 1997 υποβλήθηκε στο Συμβούλιο των Υπουργών ως έγγραφο COM(1998)104 τελικό. Ο κανονισμός (ΕΚ) αριθ. 1687/98 του Συμβουλίου προβλέπει νέα αναθεώρηση προς το Συμβούλιο η οποία θα αξιολογήσει την ενέργεια όσον αφορά ειδικά την έννοια της τελικής νομισματικής κατανάλωσης των νοικοκυριών σε σχέση με τις συναφείς εναλλακτικές έννοιες.

10. ΔΙΟΙΚΗΤΙΚΕΣ ΔΑΠΑΝΕΣ (ΤΜΗΜΑ ΙΙΙ, ΜΕΡΟΣ Α ΤΟΥ ΠΡΟΫΠΟΛΟΓΙΣΜΟΥ)

Η πραγματική κινητοποίηση των απαραίτητων διοικητικών πόρων θα εξαρτηθεί από την ετήσια απόφαση της Επιτροπής σχετικά με την κατανομή των πόρων, λαμβανομένου υπόψη του αριθμού των υπαλλήλων και των πρόσθετων ποσών που θα εγκρίνει η αρμόδια για τον προϋπολογισμό αρχή.

10.1 Συνεπάγεται η προτεινόμενη ενέργεια αύξηση του προσωπικού της Επιτροπής; Αν ναι, ποια είναι η εν λόγω αύξηση;

>ΘΕΣΗ ΠIΝΑΚΑ>

Το ετήσιο κόστος των υφιστάμενων πόρων είναι:

Μόνιμοι υπάλληλοι(*) = 108.000 x 6½ x 3 έτη = 2.106.000 ευρώ

Α.Ε.Ε. (A-1178) = 37.000 x 3 έτη = 111.000 ευρώ

(*) Αν ανατεθεί στους υφιστάμενους πόρους να διαχειριστούν την ενέργεια (για τους μόνιμους υπαλλήλους, ο υπολογισμός βασίζεται στους τίτλους A-1, A-2, A-4, A-5 και A-7)

10.2 Συνολικές δημοσιονομικές επιπτώσεις των πρόσθετων ανθρώπινων πόρων

Ουδεμία.

10.3 Αύξηση άλλων διοικητικών δαπανών λόγω της ενέργειας

>ΘΕΣΗ ΠIΝΑΚΑ>

Η αύξηση άλλων διοικητικών δαπανών λόγω της ίδιας της εναρμόνισης εξετάστηκε επίσης στα δημοσιονομικά δελτία των κανονισμών (ΕΚ) αριθ. 1687/98 και (ΕΚ) αριθ. 1688/98 του Συμβουλίου.

Ο ΑΝΤΙΚΤΥΠΟΣ ΤΗΣ ΠΡΟΤΑΣΗΣ ΣΤΙΣ ΕΠΙΧΕΙΡΗΣΕΙΣ

ΜΕ ΕΙΔΙΚΗ ΑΝΑΦΟΡΑ ΣΤΙΣ ΜΙΚΡΟΜΕΣΑΙΕΣ ΕΠΙΧΕΙΡΗΣΕΙΣ (ΜΜΕ)

ΤΙΤΛΟΣ ΤΗΣ ΠΡΟΤΑΣΗΣ:

Πρόταση κανονισμού (ΕΚ) του Συμβουλίου για τη θέσπιση λεπτομερών κανόνων για την εφαρμογή του κανονισμού (ΕΚ) αριθ. 2494/95 του Συμβουλίου όσον αφορά τα ελάχιστα πρότυπα για την αντιμετώπιση των προϊόντων στους τομείς της υγείας, της εκπαίδευσης και της κοινωνικής προστασίας στον εναρμονισμένο δείκτη τιμών καταναλωτή.

ΑΡΙΘΜΟΣ ΑΝΑΦΟΡΑΣ ΕΓΓΡΑΦΟΥ: 99009

Η ΠΡΟΤΑΣΗ:

1. Λαμβανομένης υπόψη της αρχής της επικουρικότητας, γιατί είναι απαραίτητη κοινοτική νομοθεσία στον εν λόγω τομέα και ποιοι είναι οι κύριοι στόχοι;

Ο στόχος είναι να επισπευσθεί ένα πρόγραμμα εργασίας που θα οδηγήσει σε εναρμονισμένους δείκτες τιμών καταναλωτή (ΕνΔΤΚ) σύμφωνα με τις απαιτήσεις της συνθήκης για την ίδρυση της Ευρωπαϊκής Κοινότητας. Οι ΕνΔΤΚ είναι σχεδιασμένοι για διεθνείς συγκρίσεις του πληθωρισμού των τιμών καταναλωτή. Αποτελούν τη βάση του δείκτη τιμών καταναλωτή της Νομισματικής Ένωσης (ΔΤΚΝΕ) ο οποίος πρέπει να χρησιμοποιείται, μεταξύ άλλων, από την Ευρωπαϊκή Κεντρική Τράπεζα για την παρακολούθηση του πληθωρισμού στην Οικονομική και Νομισματική Ένωση και για την αξιολόγηση της σύγκλισης του πληθωρισμού.

Ο κανονισμός (ΕΚ) αριθ. 2494/95 του Συμβουλίου παρέχει το πλαίσιο για λεπτομερείς κανονισμούς της Επιτροπής οι οποίοι απαιτούν από τα κράτη μέλη να παράγουν τους ΕνΔΤΚ σύμφωνα με τις έννοιες, τις μεθόδους και τις πρακτικές που προτάθηκαν από την ομάδα εργασίας ΕνΔΤΚ[12] και εγκρίθηκαν από την Επιτροπή Στατιστικού Προγράμματος σύμφωνα με τη διαδικασία της κανονιστικής επιτροπής. Σύμφωνα με το άρθρο 5(3) του κανονισμού του Συμβουλίου για τον ΕνΔΤΚ, απαιτούνται μέτρα εφαρμογής για την εξασφάλιση της συγκρισιμότητας των ΕνΔΤΚ και για τη διατήρηση και τη βελτίωση της αξιοπιστίας τους. Μέχρι σήμερα, η Επιτροπή έχει εκδώσει τέσσερις λεπτομερείς κανονισμούς για τη θέσπιση ειδικών μέτρων εφαρμογής που διέπουν την παραγωγή του ΕνΔΤΚ. Ο πρώτος, κανονισμός (ΕΚ) αριθ. 1749/96 της Επιτροπής σχετικά με τα αρχικά μέτρα υλοποίησης, καλύπτει έξι τεχνικούς τομείς: αρχική κάλυψη, νέα σημαντικά αγαθά και υπηρεσίες, στοιχειώδη συνολικά μεγέθη, ελάχιστα πρότυπα για τη διόρθωση της ποιότητας, δειγματοληψία και τιμές. Ο δεύτερος, κανονισμός (ΕΚ) αριθ. 2214/96 της Επιτροπής, σχετίζεται με τον ΕνΔΤΚ και τους υποδείκτες του οι οποίοι διαβιβάζονται και διαδίδονται από την Eurostat. Ο τρίτος, κανονισμός (ΕΚ) αριθ. 2454/97 της Επιτροπής, ορίζει τα ελάχιστα πρότυπα για την ποιότητα των συντελεστών στάθμισης που χρησιμοποιούνται για την κατάρτιση του ΕνΔΤΚ. Ο τέταρτος, κανονισμός (ΕΚ) αριθ. 2646/98 της Επιτροπής, ορίζει τα ελάχιστα πρότυπα για την αντιμετώπιση των τιμολογίων στον ΕνΔΤΚ. Επιπλέον, με βάση τον ίδιο κανονισμό-πλαίσιο του Συμβουλίου, δύο κανονισμοί εφαρμογής του Συμβουλίου τροποποίησαν τον κανονισμό (ΕΚ) αριθ. 1749/96 της Επιτροπής όσον αφορά την κάλυψη του ΕνΔΤΚ. Ο κανονισμός (ΕΚ) αριθ. 1687/98 του Συμβουλίου επεκτείνει την κάλυψη των αγαθών και υπηρεσιών και ο κανονισμός (ΕΚ) αριθ. 1688/98 του Συμβουλίου επεκτείνει τη γεωγραφική και την πληθυσμιακή κάλυψη και παρέχει τον τελικό ορισμό της "τελικής νομισματικής καταναλωτικής δαπάνης των νοικοκυριών".

[12] Ομάδα εμπειρογνωμόνων.

Στις 7 Μαρτίου 1997 η Eurostat δημοσίευσε το πρώτο σύνολο εναρμονισμένων δεικτών τιμών καταναλωτή (ΕνΔΤΚ) σύμφωνα με το άρθρο 5 (1) (β) του κανονισμού (ΕΚ) αριθ. 2494/95 του Συμβουλίου. Οι ΕνΔΤΚ έχουν σχεδιαστεί για διεθνείς συγκρίσεις του πληθωρισμού των τιμών καταναλωτή. Αποτελούν τη βάση του δείκτη τιμών καταναλωτή της Νομισματικής Ένωσης (ΔΤΚΝΕ) ο οποίος χρησιμοποιείται, μεταξύ άλλων, από την Ευρωπαϊκή Κεντρική Τράπεζα για την παρακολούθηση του πληθωρισμού στην Οικονομική και Νομισματική Ένωση και για την αξιολόγηση της σύγκλισης του πληθωρισμού.

Ο κανονισμός (ΕΚ) αριθ. 1749/96 του Συμβουλίου, όπως τροποποιήθηκε από τον κανονισμό (ΕΚ) αριθ. 1687/98 του Συμβουλίου, και ιδίως το άρθρο 3 και το παράρτημα Ια, ορίζει ότι η επεκτεταμένη κάλυψη στους τομείς της υγείας, της εκπαίδευσης και της κοινωνικής προστασίας θα εφαρμοστεί το Δεκέμβριο του 1999 και θα αρχίσει να ισχύει με το δείκτη του Ιανουαρίου του 2000. Συνεπώς, οι μεθοδολογικές λεπτομέρειες συμπερίληψης θα πρέπει να οριστούν σύμφωνα με τη διαδικασία που ορίζει το άρθρο 14 του κανονισμού-πλαισίου (ΕΚ) αριθ. 2494/95 του Συμβουλίού. Το χρονοδιάγραμμα συμπερίληψης για τις νοσοκομειακές υπηρεσίες και τις υπηρεσίες κοινωνικής προστασίας που παρέχονται στην οικία, στους οίκους ευγηρίας και στα ιδρύματα για άτομα με ειδικές ανάγκες θα πρέπει να οριστεί σύμφωνα με την ίδια διαδικασία.

Ο προτεινόμενος αυτός κανονισμός του Συμβουλίου ορίζει τις μεθοδολογικές λεπτομέρειες συμπερίληψης για τα προϊόντα στους τομείς της υγείας, της εκπαίδευσης και της κοινωνικής προστασίας, δηλ. πώς θα πρέπει να αντιμετωπίζονται τα προϊόντα αυτά στον ΕνΔΤΚ, καθώς και το χρονοδιάγραμμα συμπερίληψης για τις προαναφερθείσες εξαιρέσεις.

Ο προτεινόμενος αυτός κανονισμός επαναδηλώνει ότι οι τιμές αγοραστή των αγαθών και των υπηρεσιών στους τομείς της υγείας, της εκπαίδευσης και της κοινωνικής προστασίας που χρησιμοποιούνται στον ΕνΔΤΚ θα πρέπει, σύμφωνα με τα ορισθέντα πρότυπα[13] και το ΕΣΛ 1995, να είναι τα ποσά που καταβάλλουν οι καταναλωτές, χωρίς τις επιστροφές. Οι σχετικοί υποδείκτες του ΕνΔΤΚ θα πρέπει να υπολογίζονται με τη χρήση μαθηματικού τύπου συνεκτικού προς τον τύπο του Laspeyres ο οποίος χρησιμοποιείται για τους άλλους υποδείκτες, δηλαδή θα πρέπει να αντικατοπτρίζουν τη μεταβολή της τιμής με βάση τη μεταβληθείσα δαπάνη διατήρησης του καταναλωτικού προτύπου των νοικοκυριών και τη σύνθεση του πληθυσμού των καταναλωτών στη βάση της περιόδου αναφοράς.

[13] Κανονισμός (ΕΚ) αριθ. 1749/96 της Επιτροπής, όπως τροποποιήθηκε από τον κανονισμό (ΕΚ) αριθ. 1687/98 του Συμβουλίου.

Σύμφωνα με την αρχή του Laspeyres και τις σχετικές διατάξεις του κανονισμού (ΕΚ) αριθ. 2646/98 της Επιτροπής για τις τιμές των τιμολογίων, το παρόν σχέδιο κανονισμού προτείνει ειδικότερα ότι οι μεταβολές στις τιμές αγοραστή, οι οποίες αντικατοπτρίζουν τις μεταβολές στους κανόνες που τις καθορίζουν, θα πρέπει να εκφράζονται ως μεταβολές τιμών στον ΕνΔΤΚ και ότι οι μεταβολές στις τιμές αγοραστή που προκύπτουν από τις μεταβολές στα εισοδήματα των αγοραστών θα πρέπει επίσης να εκφράζονται ως μεταβολές τιμών στον ΕνΔΤΚ

Εντούτοις, ο προτεινόμενος κανονισμός διευκρινίζει ρητά ότι, κατά τη διάρκεια μιας μεταβατικής περιόδου, τα κράτη μέλη μπορούν να χρησιμοποιούν διαδικασίες οι οποίες διαφέρουν από εκείνες που περιγράφηκαν παραπάνω με την προϋπόθεση ότι θα παρέχουν στην Επιτροπή (Eurostat) περιγραφή των διαδικασιών που επέλεξαν πριν προβούν στη χρήση τους. Τα κράτη μέλη θα πρέπει να παρέχουν στην Eurostat, εφόσον τους ζητηθεί, επαρκείς πληροφορίες για την αξιολόγηση της εφαρμογής των εν λόγω διαδικασιών. Η Eurostat προτίθεται να συμπεριλάβει το αποτέλεσμα της αξιολόγησης αυτής στην έκθεση που θα υποβληθεί από την Επιτροπή στο Συμβούλιο, όπως προβλέπει το άρθρο 2 του κανονισμού (ΕΚ) αριθ. 1688/98 του Συμβουλίου.

Οι διατάξεις του κανονισμού αυτού θα εφαρμοστούν από τα κράτη μέλη το Δεκέμβριο του 1999 και θα αρχίσουν να ισχύουν με το δείκτη του Ιανουαρίου του 2000, εκτός από τα ακόλουθα, τα οποία θα εφαρμοστούν το Δεκέμβριο του 2000 και θα αρχίσουν να ισχύουν με το δείκτη του Ιανουαρίου του 2001:

α) νοσοκομειακές υπηρεσίες (COICOP/ΕΝΔΤΚ 06.3)*

β) υπηρεσίες κοινωνικής προστασίας που παρέχονται στην οικία, όπως καθαρισμός οικίας, γεύματα, μεταφορά ατόμων με ειδικές ανάγκες (μέρος της COICOP/ΕΝΔΤΚ 12.4.0)*

γ) οίκοι ευγηρίας, ιδρύματα για άτομα με ειδικές ανάγκες (μέρος της COICOP/ΕΝΔΤΚ 12.4.0).

Ο ΑΝΤΙΚΤΥΠΟΣ ΣΤΙΣ ΕΠΙΧΕΙΡΗΣΕΙΣ:

2. Ποιος θα επηρεαστεί από την πρόταση;

Ποιος τομέας επιχειρήσεων

Οι ΕνΔΤΚ καταρτίζονται με τη χρήση συντελεστών στάθμισης και τιμών που λαμβάνονται δειγματοληπτικά από όλες τις επιχειρήσεις οι οποίες παρέχουν αγαθά και υπηρεσίες για την άμεση ικανοποίηση των καταναλωτικών αναγκών στο πλαίσιο της τελικής νομισματικής καταναλωτικής δαπάνης των νοικοκυριών. Ο κανονισμός αυτός επικεντρώνεται στην αντιμετώπιση των αγαθών και των υπηρεσιών στους τομείς της εκπαίδευσης, της υγείας και της κοινωνικής προστασίας. Στην πραγματικότητα και οι δύο, η επέκταση της κάλυψης του ΕνΔΤΚ προκειμένου να καλύψει την τελική νομισματική καταναλωτική δαπάνη των νοικοκυριών, αφενός, και η έννοια των "τιμών αγοραστή", αφετέρου, θεσπίστηκαν από τον κανονισμό (ΕΚ) αριθ. 1749/96 της Επιτροπής όπως τροποποιήθηκε από τους κανονισμούς (ΕΚ) αριθ. 1687/98 και αριθ. 1688/98 του Συμβουλίου. Ο προτεινόμενος αυτός κανονισμός ορίζει τις μεθοδολογικές λεπτομέρειες συμπερίληψης για τα προϊόντα στους τομείς της υγείας, της εκπαίδευσης και της κοινωνικής προστασίας, δηλαδή πώς θα πρέπει να αντιμετωπίζονται τα προϊόντα αυτά στον ΕνΔΤΚ, καθώς και το χρονοδιάγραμμα συμπερίληψης για τις προαναφερθείσες εξαιρέσεις. Μολονότι ο προτεινόμενος κανονισμός ενδέχεται να απαιτήσει συλλογή νέων στοιχείων σε ορισμένα κράτη μέλη, δεν αναμένεται να έχει σημαντικό αντίκτυπο στις μικρομεσαίες επιχειρήσεις πέραν της συλλογής πρόσθετων στοιχείων που μπορεί να έχει επιβάλει ο κανονισμός (ΕΚ) αριθ. 2494/95 του Συμβουλίου. Μεγάλο μέρος των αγαθών και των υπηρεσιών που θα προστεθούν στον ΕνΔΤΚ παρέχεται από τον κρατικό τομέα. Γενικά, η συμμετοχή σε τέτοιες έρευνες είναι σε εθελοντική βάση.

Ποιο μέγεθος επιχειρήσεων; (ποια είναι η συγκέντρωση μικρομεσαίων επιχειρήσεων;)

Το μέγεθος των επιχειρήσεων είναι μόνο σχετικό, στο βαθμό κατά τον οποίο οι συλλεγόμενες τιμές θα πρέπει να αντικατοπτρίζουν σωστά την ανάπτυξη τιμών όλων των επιχειρήσεων στο πλαίσιο της έννοιας της τελικής νομισματικής καταναλωτικής δαπάνης των νοικοκυριών. Κατ’ αρχήν, οι τιμές θα πρέπει να συλλέγονται στις σχετικές επιχειρήσεις, όλων των μεγεθών, παρόχων αγαθών και υπηρεσιών. Σύμφωνα με την αρχή της επικουρικότητας, το δείγμα των παρόχων υπηρεσιών εκπαίδευσης, υγείας και κοινωνικής προστασίας σε σχέση με τα άλλα αγαθά και υπηρεσίες που καλύπτονται από τον ΕνΔΤΚ ορίζεται από τις Εθνικές Στατιστικές Υπηρεσίες.

Υπάρχουν τυχόν ιδιαίτερες γεωγραφικές περιοχές της ΕΕ στις οποίες βρίσκονται οι επιχειρήσεις αυτές;

Η γεωγραφική περιοχή είναι μόνο σχετική στο βαθμό κατά τον οποίο οι συλλεγόμενες τιμές θα πρέπει να αντικατοπτρίζουν σωστά την ανάπτυξη των τιμών στο σύνολο της οικονομικής επικράτειας των κρατών μελών στο πλαίσιο της έννοιας της νομισματικής καταναλωτικής δαπάνης των νοικοκυριών. Αυτό αφορά όλα τα κράτη μέλη της Ευρωπαϊκής Ένωσης, τη Νορβηγία και την Ισλανδία.

3. Τι θα πρέπει να κάνουν οι επιχειρήσεις προκειμένου να συμμορφωθούν με την πρόταση αυτή;

Οι Εθνικές Στατιστικές Υπηρεσίες στέλλουν υπευθύνους για τη συλλογή των τιμών στους παρόχους. Ωστόσο, οι στατιστικές μονάδες, όπως κρατικοί οργανισμοί, κοινωνικές υπηρεσίες ή μη κερδοσκοπικά ιδρύματα που εξυπηρετούν νοικοκυριά (ΜΚΙΕΝ), που καλούνται από τα κράτη μέλη να συνεργαστούν όσον αφορά τη συλλογή ή την παροχή των βασικών πληροφοριών, υποχρεούνται να παρέχουν ακριβείς και πλήρεις πληροφορίες τη στιγμή που τους ζητούνται και να επιτρέπουν στις υπηρεσίες και τους οργανισμούς που είναι υπεύθυνοι για την κατάρτιση των επίσημων στατιστικών, εφόσον το ζητήσουν, να λαμβάνουν πληροφορίες στο επίπεδο λεπτομέρειας που απαιτείται για την αξιολόγηση της συμμόρφωσης με τις απαιτήσεις συγκρισιμότητας και της ποιότητας των υποδεικτών του ΕνΔΤΚ.

4. Τι οικονομικές συνέπειες μπορεί να έχει η πρόταση;

στην απασχόληση;

στις επενδύσεις και τη δημιουργία νέων επιχειρήσεων;

στην ανταγωνιστική θέση των επιχειρήσεων;

Έμμεσες συνέπειες, εφόσον οι ΕνΔΤΚ επιτρέπουν διεθνείς συγκρίσεις του πληθωρισμού των τιμών καταναλωτή. Παρέχουν τη στατιστική βάση για την κατάρτιση του δείκτη τιμών καταναλωτή της Νομισματικής Ένωσης (ΔΤΚΝΕ), ο οποίος είναι ο κύριος δείκτης για τη νομισματική πολιτική της Ευρωπαϊκής Κεντρικής Τράπεζας. Ένα ενιαίο και σταθερό νόμισμα αποτελεί σημαντικό βήμα για την εξέλιξη της ευρωπαϊκής ολοκλήρωσης και την προώθηση της οικονομικής προόδου με σημαντικό αντίκτυπο στην απασχόληση, τις επενδύσεις και τον ανταγωνισμό.

5. Λαμβάνει η πρόταση υπόψη την ειδική κατάσταση των μικρομεσαίων επιχειρήσεων (μειωμένες ή διαφοροποιημένες απαιτήσεις κτλ.);

Ο προτεινόμενος κανονισμός δεν αναμένεται να έχει σημαντικό αντίκτυπο στις μικρομεσαίες επιχειρήσεις πέραν της συλλογής πρόσθετων στοιχείων που μπορεί να έχει επιβάλει ο κανονισμός (ΕΚ) αριθ. 2494/95 του Συμβουλίου. Σύμφωνα με την αρχή της επικουρικότητας, το δείγμα παρόχων ασφαλιστικών υπηρεσιών σε σχέση με τα άλλα αγαθά και υπηρεσίες που καλύπτονται από τον ΕνΔΤΚ ορίζεται από τις Εθνικές Στατιστικές Υπηρεσίες.

ΔΙΑΒΟΥΛΕΥΣΗ:

6. Κατάλογος των οργανισμών με τους οποίους έγιναν διαβουλεύσεις σχετικά με την πρόταση και σύντομη παρουσίαση των απόψεών τους.

Η ΓΔ II της Επιτροπής, η Ευρωπαϊκή Κεντρική Τράπεζα και οι Κεντρικές Τράπεζες των κρατών μελών συμμετέχουν ενεργά στις συνεδριάσεις της ομάδας εργασίας[14] για την εναρμόνιση των ΔΤΚ και των Task Force της.

[14] Ομάδα εμπειρογνωμόνων.

ΣΥΜΠΛΗΡΩΜΑΤΙΚΗ ΔΗΛΩΣΗ ΣΧΕΤΙΚΑ ΜΕ ΤΙΣ ΧΩΡΕΣ ΕΖΕΣ

Tίτλος: Πρόταση κανονισμού (ΕΚ) του Συμβουλίου για τη θέσπιση λεπτομερών κανόνων για την εφαρμογή του κανονισμού (ΕΚ) αριθ. 2494/95 του Συμβουλίου όσον αφορά τα ελάχιστα πρότυπα για την αντιμετώπιση των προϊόντων στους τομείς της υγείας, της εκπαίδευσης και της κοινωνικής προστασίας στον εναρμονισμένο δείκτη τιμών καταναλωτή.

Αντίκτυπος στις χώρες ΕΖΕΣ

Οι χώρες ΕΖΕΣ έλαβαν μέρος στις συζητήσεις της Επιτροπής Στατιστικού Προγράμματος και της ομάδας εργασίας για την εναρμόνιση των δεικτών τιμών καταναλωτή. Γνωρίζουν πλήρως τις προτάσεις κανονισμού και οι απόψεις τους έχουν ληφθεί υπόψη κατά την προετοιμασία της παρούσας πρότασης. Προτίθενται να καταρτίζουν εναρμονισμένους δείκτες τιμών καταναλωτή (ΕνΔΤΚ) σύμφωνα με τον κανονισμό αυτό.